钦定古今图书集成/明伦汇编/官常典/第508卷 > 郭遵
## 钦定古今图书集成/明伦汇编/官常典/第508卷 > 郭遵

按《宋史》本传：“遵，开封人，家世以武功称。遵少隶军籍，
稍迁殿前指挥使。乾兴中，改左班殿直、并代路巡检，
迁右侍禁、庆州柔远砦兵马监押。召试骑射优等，迁
左侍禁、阁门祇候，为泰州三阳砦主，徙延州西路都
巡检使。元昊寇延州，遵以裨将属刘平，遇敌，驰马入
敌阵，杀伤数十人。敌出，骁将扬言当遵，遵挥铁杵破”
其脑，两军皆大呼，复持铁枪进，所向披靡。会黄德和
引兵先溃，敌战益急，遵奋击，期必死，独出入行间，军稍却，即复马以殿，又持大槊横突之。敌知不可敌，使
人持大絭索立马处迎遵，马辄为遵所断，因纵遵使
深入，攒兵注射之，中马，马踠仆地，被杀。特赠果州团
练使。以其父斌为太子右清道率府副率；母贺，封仁
寿郡君；妻尹，安康郡君。弟青，右侍禁；逵，三班奉职。四
子尚幼，仁宗悉为赐名“忠嗣”，西头供奉官；忠绍，左侍
禁；忠裔，右侍禁；忠绪，左班殿直。女旧为尼，亦赐紫方
袍，遵用铁杵、枪、槊共九十斤。其后耕者得其器于战
处，皇祐中，乃并与其衣冠葬之河南。逵自有传。